

**Szigetszentmiklós Város Önkormányzata**

**Polgármesterének**

**ELŐTERJESZTÉSE**

**a Gazdasági és Városrészek Fejlesztéséért Felelős Bizottság 2023. február 20.,**

**a Pénzügyi Bizottság 2023. február 27. napján, és**

**a Képviselő-testület 2023. február 28. napján tartandó,**

**rendes ülésére**

|  |  |
| --- | --- |
| **Tárgy:** | **A talajterhelési díjjal kapcsolatos eljárási szabályokról szóló 13/2021. (VII.02.) önkormányzati rendelet módosítása** |

*Az előterjesztés tárgyalása a Magyarország helyi önkormányzatairól szóló 2011. évi CLXXXIX. törvény 46. § (1) bekezdése alapján* ***nyilvános ülésen*** *történik.*

**Tisztelt Bizottságok!**

**Tisztelt Képviselő-testület!**

2022. május 20-án érkezett levelében a Fővárosi Vízművek Zrt. arról tájékoztatta Önkormányzatunkat, hogy a szennyvíztisztító telepre befogadható szennyvíz mennyisége 2022. május 18-án elfogyott, ezért ettől kezdve a szennyvíz-hálózatra történő új rákötési kérelmeket szolgáltatóként új kapacitások rendelkezésre állásáig, vagyis a szennyvíztelep bővítéséig, elutasítja.

A környezetterhelési díjról szóló 2003. évi LXXXIX. törvény (a továbbiakban: Ktd.) 11. §-a szerint a talajterhelési díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá. A Fővárosi Vízművek Zrt. tájékoztatásából következik, hogy Szigetszentmiklós területén 2022. május 18-tól műszakilag már nem áll rendelkezésre a közcsatornára való rákötési lehetőség, így a Ktd. 11.§-a értelmében talajterhelési díjfizetési kötelezettség sem terheli a kibocsátókat. Erre tekintettel 2022. évben a talajterhelési díjat a hálózati szennyvízelvezetéssel nem rendelkező ingatlanok esetében csak a 2022. január 1-től május 18-ig terjedő időszakra vonatkozóan kellene bevallani és megfizetni, melynek határideje 2023. március 31.

A Ktd. 21/A. § (2) bekezdése alapján a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, valamint **a díjkedvezmények és mentességek eseteit** a települési önkormányzat rendeletben állapítja meg. A Képviselő-testület az 1. sz. mellékletként csatolt, a talajterhelési díjjal kapcsolatos eljárási szabályokról szóló 13/2021. (VII.02.) önkormányzati rendelet (a továbbiakban: Ör.) megalkotásával élt a Ktd. biztosította lehetőséggel, és biztosított mentességet, illetve kedvezményt a kibocsátók számára 2021. december 31-ig. Azonban 2022. január 1-től a talajterhelési díjat 100%-ban kell a kibocsátóknak megfizetni, vagyis a 2022. töredék évre a talajterhelési díjat már 3.600,-Ft/m3-es díjtétellel számolva kell meghatározni. Így olyan időpontban kellene akár 150-200 ezer Ft-os talajterhelési díjat megfizetni, amikor a kibocsátók akkor sem tudnak a szennyvíz-hálózatra rákötni, ha a fizetendő talajterhelési díj összege miatt változtatnának a szándékukon. Emiatt a talajterhelési díj ezen időszakra történő megfizetése nem visz közelebb a Ktd.-ben megfogalmazott cél eléréséhez: a környezetbe történő anyagkibocsátás - vagyis a környezet terhelésének - csökkentését nem eredményezi. Jelen gazdasági helyzetben a talajterhelési díj 100%-ban történő beszedése – a magas infláció és a családok rezsiterheinek növekedésével párosulva – kedvezőtlenül befolyásolná a lakosság teherviselő képességét. Mivel azonban a települési önkormányzat rendeletében megállapítható kedvezmények, mentességek nincsenek korlátozva, az Ör. módosításával (2. sz. melléklet) lehetőségünk van a 2022. év első időszakára is mentességet biztosítani a talajterhelési díj megfizetése alól.

A Ktd. 11. §-a értelmében amennyiben a közcsatornát év közben helyezik üzembe, a díjfizetési kötelezettség a kibocsátót a közcsatorna üzembe helyezését - esetünkben a bővített szennyvíztelep átadását - követő 90. naptól terheli. A gyakorlat azonban azt mutatja, hogy a szennyvízhálózatra történő rákötések engedélyeztetése, majd kivitelezése ilyen határidőben a kérelmezők szándéka és erőfeszítése ellenére sem történik meg. A hozzánk eljutott információk szerint a szennyvízbekötések megvalósítása mintegy 5-6 hónapot vesz igénybe, így indokolt a rákötési lehetőség újbóli megnyílásának teljes évére mentességet biztosítani a talajterhelési díjfizetési kötelezettség alól.

Fentiek alapján javaslom, hogy 2022. január 1-től a talajterhelési díjfizetési kötelezettség alól biztosítsunk mentességet azoknak, akik a közcsatornára a szennyvíztisztító telep bővítésének átadását követően az adott év december 31. napjáig a közcsatornára rákötnek.

A jogalkotásról szóló 2010. évi CXXX. törvény 17. § (1) bekezdése a helyi rendelet előkészítőjének feladatául szabja, hogy előzetes hatásvizsgálat elvégzésével mérje fel a rendeleti szabályozás várható következményeit. Az előzetes hatásvizsgálati lapot az előterjesztés 3. sz. melléklete tartalmazza.

A fentiek alapján a bizottság(ok) esetében az alábbi bizottsági határozati javaslat elfogadását, a képviselő-testület esetében a 2. számú melléklet szerinti rendelet megalkotását kezdeményezem:

**Határozati javaslat a Bizottság(ok) részére:**

Szigetszentmiklós Város Önkormányzata Képviselő-testületének Gazdasági és Városrészek Fejlesztéséért Felelős Bizottsága / Pénzügyi Bizottsága javasolja a Képviselő-testületnek az előterjesztés szerinti rendelet megalkotását.

|  |  |
| --- | --- |
| **Felelős:** | a bizottság elnöke a Képviselő-testület tájékoztatásáért |
| **Határidő:** | a Képviselő-testület következő ülése |
| **Végrehajtást végzi:** | Városüzemeltetési Osztály |

*A határozathozatalhoz* ***egyszerű többség*** *szükséges.*

**Rendeletalkotási javaslat:**

A talajterhelési díjjal kapcsolatos eljárási szabályokról szóló rendelettervezet az előterjesztés 2. számú mellékletében található.

*A rendeletalkotáshoz* ***minősített többség*** *szükséges.*

Szigetszentmiklós, 2023. február 7.

…………………….

**Nagy János**

polgármester

|  |
| --- |
| **Mellékletek:** |
| 1. melléklet: | a talajterhelési díjjal kapcsolatos eljárási szabályokról szóló 13/2021. (VII.02.) Önkormányzati rendelet |
| 2. melléklet: | A talajterhelési díjjal kapcsolatos eljárási szabályokról szóló 13/2021. (VII.02.) Önkormányzati Rendelet módosításáról szóló rendelet tervezete és indokolása |
| 3. melléklet: | Előzetes hatásvizsgálati lap |

|  |
| --- |
| **Az előterjesztést készítette:**  |
| Út és Közmű Irodavezető: Kovácsné Sz. Lenke | ………………………………….. |
| Városüzemeltetési Osztályvezető: Pallaga Tamás | ………………………………….. |
| **Véleményezte:** |
| Adóhatósági Osztályvezető: Moldván Valéria | ………………………………….. |
| Pénzügyi Osztály: Jobbágy Csilla osztályvezető | ………………………………….. |
| **Törvényességi felügyelet:** |
| Jegyzői kabinetvezető: dr. Benis Péter | ………………………………….. |
| **A bizottság(ok) tekintetében ellenjegyezte:** |
| Jegyzői kabinetvezető: dr. Benis Péter | ………………………………….. |
| **A Képviselő-testület tekintetében ellenjegyezte:** |
| Dátum: | 2023. ….……………………… |
| Jegyző: dr. Szilágyi Anita | ………………………………….. |